รัฐบาลไทย-ข่าวทำเนียบรัฐบาล-กรมเจ้าท่า จัดสัมมนาเชิงวิชาการ เรื่อง จัดทำประมวลกฎหมายทางน้ำหรือทางทะเลและการตรวจทานร่าง พ.ร.บ. การเดินเรือในน่านน้ำไทย (ฉบับที่…) พ.ศ. …
วันจันทร์ที่ 21 สิงหาคม 2566
กรมเจ้าท่า จัดสัมมนาเชิงวิชาการ เรื่อง จัดทําประมวลกฎหมายทางน้ําหรือทางทะเลและการตรวจทานร่าง พ.ร.บ. การเดินเรือในน่านน้ําไทย (ฉบับที่...) พ.ศ. ...
...
กรมเจ้าท่า จัดสัมมนาเชิงวิชาการ เรื่อง จัดทําประมวลกฎหมายทางน้ําหรือทางทะเลและการตรวจทานร่าง พ.ร.บ. การเดินเรือในน่านน้ําไทย (ฉบับที่...) พ.ศ. ...
วันที่ 19 สิงหาคม 2566 นายภูริพัฒน์ ธีระกุลพิศุทธิ์ รองอธิบดีกรมเจ้าท่า (ด้านปลอดภัย) กระทรวงคมนาคม เป็นประธานเปิดการสัมมนาเชิงวิชาการ เรื่อง จัดทําประมวลกฎหมายทางน้ําหรือทางทะเลและการตรวจทานร่าง พ.ร.บ. การเดินเรือในน่านน้ําไทย (ฉบับที่...) พ.ศ. ... โดยมีนายสุวิทย์ ดอกคํา ผู้อํานวยการกองส่งเสริมการพาณิชยนาวี รักษาราชการแทนเลขานุการกรม กล่าวรายงาน ในการนี้ นายกริชเพชร ชัยช่วย ผู้ตรวจราชการกระทรวงคมนาคม รักษาราชการแทนอธิบดีกรมเจ้าท่า ได้เข้าร่วมสังเกตการณ์ พร้อมด้วยผู้เข้าร่วมสัมมนา ประกอบด้วย ผู้อํานวยการสํานักงานเจ้าท่าภูมิภาคที่ 1-7 เขต/สาขา นักวิชาการขนส่ง เจ้าพนักงานตรวจเรือ เจ้าพนักงานตรวจท่า นิติกร และเจ้าหน้าที่ที่เกี่ยวข้อง ณ โรงแรมกาสะลอง รีสอร์ท แอนด์ สปา พัทยา จังหวัดชลบุรี
กรมเจ้าท่า กระทรวงคมนาคม ได้จัดทําร่างพระราชกําหนดการเดินเรือ พ.ศ. .... และพระราชกําหนดเรือไทย พ.ศ. ... เพื่อความปลอดภัยในการจราจรและการขนส่งทางน้ํา ความมั่นคงปลอดภัยของประเทศ และเพื่อรองรับการตรวจประเมินภาคบังคับจากองค์การทางทะเลระหว่างประเทศ เสนอคณะรัฐมนตรีพิจารณาอนุมัติหลักการ เมื่อวันที่ 23 พฤษภาคม 2566 โดยคณะกรรมการกฤษฎีกา (คณะพิเศษ) ตรวจพิจารณาเสร็จสิ้นไปแล้วหลายฉบับ และขณะนี้อยู่ระหว่างนําเสนอร่างพระราชบัญญัติการเดินเรือในน่านน้ําไทย (ฉบับที่..) พ.ศ. ... เรื่อง การควบคุมการจราจรทางน้ํา การนําบทบัญญัติบางอย่างตามกฎหมายว่าด้วยการเดินเรือในน่านน้ําไทยไปใช้ในเขตเศรษฐกิจจําเพาะและไหล่ทวีปของประเทศไทย และเรือไทยที่อยู่ในต่างประเทศ ประกอบกับคณะกรรมการกฤษฎีกา ได้ให้ความเห็นต่อประธานในการสัมมนาว่าควรให้มีการจัดสัมมนาเชิงวิชาการเพิ่มเติม เพื่อรวบรวมความเห็นการจัดทําประมวลกฎหมายทางน้ําหรือทางทะเล และตรวจทานร่าง พ.ร.บ. การเดินเรือในน่านน้ําไทย (ฉบับที่...) พ.ศ. บทบัญญัติบางอย่างไปใช้กับเรือที่อยู่ในต่างประเทศ
ดังนั้น การจัดทําประมวลกฎหมายทางน้ําหรือทางทะเล และการตรวจทานร่าง พ.ร.บ.การเดินเรือในน่านน้ําไทย (ฉบับที่...) พ.ศ. นี้ จึงเป็นส่วนสําคัญในการพัฒนาปรับปรุงกฎหมายให้มีความทันสมัยสอดคล้องกับข้อตกลงภายใต้อนุสัญญาระหว่างประเทศ และยกระดับมาตรฐานการขนส่งทางน้ํา สร้างความเชื่อมั่นด้านการขนส่งทางน้ํา เสริมสร้างความปลอดภัยในการจราจรทางน้ําและทางทะเล นําไปสู่การเพิ่มประสิทธิภาพการเดินเรือในน่านน้ําไทยให้เป็นไปตามมาตรฐานสากล
กลุ่มงานพัฒนาบุคคล ร่วมกับ สํานักกฎหมาย กรมเจ้าท่า จึงจัดโครงการสัมมนาเชิงวิชาการฯ ระหว่างวันที่ 19-20 สิงหาคม 2566 เพื่อทําความเข้าใจร่วมกันในหลักการของกฎหมายว่าด้วยการเดินเรือในน่านน้ําไทยที่มีอยู่เดิมกับหลักการที่จะแก้ไขเพิ่มเติม ทั้งตามอนุสัญญาระหว่างประเทศและเหตุผลความจําเป็นภายในประเทศเพื่อการควบคุมการจราจรทางน้ํา ให้แก่เจ้าหน้าที่ของกรมเจ้าท่า และผู้ที่มีส่วนเกี่ยวข้อง ร่วมกันแสดงความคิดเห็น และสร้างความเข้าใจในหลักการต่อพระราชบัญญัติดังกล่าว โดยมีนายสมยศ เชื้อไทย ประธานคณะกรรมการกฤษฎีกา และคณะกรรมการกฤษฎีกา เข้าร่วมเสวนาในครั้งนี้
ทั้งนี้ รองอธิบดีกรมเจ้าท่า (ด้านความปลอดภัย) ได้กล่าวถึงการจัดโครงการสัมมนาเชิงวิชาการฯ ครั้งนี้ จะเป็นประโยชน์แก่เจ้าหน้าที่ผู้บังคับใช้กฎหมายในทุกๆ ตําแหน่งที่เกี่ยวข้อง ได้มีความรู้ความเข้าใจในหลักการของกฎหมายว่าด้วยการเดินเรือในน่านน้ําไทยและเพื่อเป็นการเตรียมความพร้อมในการบังคับใช้กฎหมายดังกล่าว เพื่อร่วมกันขับเคลื่อนภารกิจของกรมเจ้าท่าต่อไป